Ekhvan sopeuttamistoimet etenevät – edessä vaikeitakin ratkaisuja

Etelä-Karjalan hyvinvointialue (Ekhva) kiristää sopeuttamistahtiaan. Valtion kanssa käydyissä lisärahoituskeskusteluissa on käynyt selväksi, että hyvinvointialueen on kohdennettava toimintaansa aiempaa tiukemmin lakisääteisiin palveluihin, jotta jatkossa alueelle annettava rahoitus on riittävä

-Ekhvan palveluiden on katsottu toteutuvan lähes kaikilla osa-alueillaan keskimääräisellä tai sitä paremmalla tasolla. Nyt tästä joudutaan kuitenkin tinkimään joiltain osin, hyvinvointialueen johtaja Sally Leskinen sanoo

Asiasta keskusteltiin tänään (22.9.) aluehallituksen ensimmäisessä talousarviokäsittelyssä.

- Rahoitus on alusta asti ollut hyvinvointialueemme järjestämisvastuulle siirtyneisiin palveluihin nähden riittämätön ja alijäämää on siksi tehty kaikkina kolmena toimintavuonna. Tehtyjen toimien ansiosta olemme kuitenkin tänä vuonna onnistuneet painamaan toimintakulujemme kasvun historiallisen alas, reiluun prosenttiin huolimatta kansallisen palkkaratkaisun vaikutuksista ja inflaatiosta.

Irtisanomisilta ei vältytä enää

Tähän asti Ekhvan periaate on ollut, että vakituisten työntekijöiden irtisanomisia vältetään. Tätä ei enää voida luvata.

- Vaikka olemme onnistuneesti tehostaneet prosesseja ja rakentaneet toimintamalleja tulevaisuuteen, joudumme nyt kohdentamaan sopeutuksia myös vakituiseen henkilöstöön. Ensisijaisesti henkilöstövähennykset tapahtuvat eläköitymisten ja määräaikaisuuksien kautta, mutta myös vakituisia työpaikkoja joudutaan hyvin todennäköisesti karsimaan, Leskinen sanoo.

Hyvinvointialueen on kurottava noin 34 miljoonan euron sopeutukset ensi vuonna. Sopeutukset pitävät sisällään esityksiä palveluverkon tiivistämisestä, toimintamallien järkeistämisestä ja henkilöstön vähentämisestä. Henkilöstön kohdentuvat vähennystarpeet eivät ole vielä kokonaisuudessaan selvillä.

-Toki on muistettava, että samaan aikaan esimerkiksi peruspalveluissa me tarvitsemme jatkossakin lisää lääkäreitä tai tiettyihin palveluihin sosiaalityöntekijöitä, jotta voimme investoida tulevaisuuteen ja vähentää kalliita ostopalveluja, Leskinen toteaa.

Ei varaa hyytyä

Leskinen muistuttaa, että Ekhva ei aio keskeyttää kehittämistä ja toimintamallien uudistamista, koska vain sitä kautta palvelut voidaan turvata eteläkarjalaisille jatkossakin.

-Päätökset varmasti ovat osin kipeitä, mutta meillä ei ole nyt varaa hyytyä ja ripotella tuhkaa päällemme. Haluamme jatkossakin olla hyvinvointialueiden joukossa edelläkävijä. Meillä on vastuu siitä, että eteläkarjalaiset saavat edelleen laadukkaita lakisääteisiä palveluja ja sopeuttamisen rinnalla on toisella kädellä rakennettava tietä tulevaisuuteen, Leskinen sanoo.

Osa muutoksista koskevat myös selkeitä toiminnan uudelleen organisointeja ja prosessien kehittämistoimia. Näitä ovat esimerkiksi ensi viikolla alkavat neuvottelut, jotka koskevat perusterveydenhuollon osastotoimintojen lakkauttamista Honkaharjussa. Tämä liittyy keskussairaalassa toimintamallien uudistamisen kautta vapautuneisiin tiloihin.

Lisätietoja:

Sally Leskinen, hyvinvointialueen johtaja, p. 0406386436, sally.leskinen@ekhva.fi

Yhteistoimintaneuvottelut alkavat Honkaharjussa ja keskussairaalassa

Etelä-Karjalan hyvinvointialue on kutsunut tänään henkilöstön edustajat yhteistoimintaneuvotteluihin, joiden kohteena on koko Honkaharjun osastoilla ja keskussairaalassa työskentelevä erikoissairaanhoidon ja perusterveydenhuollon henkilöstö. Yhteistoimintaneuvottelut koskevat näiden yksiköiden työntekijöitä (hoitohenkilöstö, esihenkilöt ja tiimivastaavat) sekä yksiköille annettavia tukipalveluita (toimistopalvelut, sosiaalipalvelut, terapiapalvelut ja apteekkipalvelut).

Honkaharjun neuvottelujen kohteena ovat jatkohoito- ja kuntoutusosastot. Jatkossa tarvittavat perusterveydenhuollon potilaspaikat voidaan keskittää keskussairaalaan Lappeenrantaan, koska hoitoprosessien kehittämisellä on keskussairaalasta vapautunut tänä vuonna merkittävä määrä potilaspaikkoja.

-Osastotoimintojen keskittäminen tuo synergiaetuja talouden, turvallisuuden, logistiikan ja henkilöstön yhteiskäytön näkökulmasta keskussairaalan alueelle, vs. terveyspalvelujen toimialuejohtaja Anne Turppo sanoo.

Työnantaja on arvioinut tässä vaiheessa, että suunnitellut toimenpiteet voivat johtaa palvelussuhteen merkittäviin muutoksiin tai irtisanomisiin.

Muutosten arvioidaan kohdistuvan enintään 350 henkilötyövuoteen, joista irtisanomisia tai osa-aikaistamisia voi olla enintään 115 henkilötyövuotta.

Honkaharjun vapautuviin osastotiloihin suunnitellaan siirrettäväksi muita Ekhvan toimintoja vuokratiloista Imatran alueelta.

Neuvottelut alkavat 2.10. Seuraavan kerran julkisuuteen neuvotteluista tiedotetaan neuvottelujen päättyessä.

Lisätiedot:

Medialle: Anne Turppo, vs. toimialuejohtaja, anne.turppo@ekhva.fi, p. 044 791 5639

Tiedotetta muokattua 25.9.2025: Tarkennettu sitä ketä 2.10. alkavat yt-neuvottelut koskevat.